open-index/open-wikipedia-markdown huggingface dataset:
המנון מדינת אורנג' החופשית

**פוׁלְקְסְלִיד וָאן דֶה אוׁרַנְיֵיה פְרִייסְטַאט** (בהולנדית: **Volkslied van de Oranje Vrijstaat**, ההמנון הלאומי של מדינת אורנג' החופשית; באפריקאנס: **Vrystaatse Volkslied**, ההמנון הלאומי של המדינה החופשית) הוא ההמנון הרשמי של מדינת אורנג' החופשית. בשנותיה הראשונות של המדינה, אשר הוקמה בשנת 1854, היא נעדרה המנון רשמי. לקראת שנת ה-12 לעצמאותה של המדינה, הוחלט על חיבור המנון כזה. ההשמעה הרשמית הראשונה של ההמנון הייתה ב-23 באוגוסט 1866, במסגרת חגיגות יום העצמאות ה-12 של מדינת אורנג' החופשית. הוא היה בתוקף עד סופה של המדינה בשנת 1902, אז היא הפסידה לבריטים במלחמת הבורים.

ההמנון משקף היטב את אופייה השמרני והנוצרי של מדינת אורנג' החופשית, היות שבמהותו הוא מעין תפילה. בהמנון, מבקשים אלו השרים אותו מהאל שיתמוך במאמציהם להפוך את מדינתם לטובה יותר. הבית הראשון הוא המבוא להמנון ובו מובעים התקווה לחירות משלטון זר, הרצון לקבל מעמד שווה בין אומות העולם כאומה העומדת בזכות עצמה, וכן השאיפה לשמר את קהילת מדינת אורנג' החופשית ככזאת המבוססת על "סדר, חוק וצדק". הבית השני עוסק בפנייה אל האל, הבעת אמונה וביטחון בצדקתו והקדמה לבקשות ממנו. בבית השלישי מתבטאת הבקשה מהאל לברך את נשיא המדינה ובבית הרביעי את מועצת העם - שני מוסדות השלטון העיקריים של מדינת אורנג' החופשית. הבית החמישי הוא בית מסכם, הכולל חזרה על הבקשות מהאל והבעת תקווה לעתיד של שגשוג וצדק למאות שנים קדימה.

## מילים

## ראו גם

* המנון הטרנסוואל
* המנון דרום אפריקה

## קישורים חיצוניים
* 
* מדינת אורנג' החופשית, באתר National Anthems.info

## הערות שוליים

מדינת אורנג' החופשית
קטגוריה:מדינת אורנג' החופשית: סמלים לאומיים
בורק-אן-ברס

**בורק-אן-ברס** (בצרפתית: **Bourg-en-Bresse**) היא עיר צרפתית, בירת מחוז אן שבחבל אוברן-רון-אלפ.

## גאוגרפיה
העיר ממוקמת כ-66 קילומטרים מצפון לליון וכ-100 קילומטרים ממערב לז'נבה, במישור ברס שממערב להרי היורה, בגובה של 220–273 מטרים מעל פני הים. את העיר חוצה נהר הרייסוז, שנשפך בהמשך לסון. האקלים בעיר הוא אקלים יבשתי.

### תחבורה
העיר מקושרת לשתי אוטוסטרדות המחברות אותה לרשת הכבישים הארצית ולערים החשובות הקרובות – ז'נבה, ליון ודיז'ון. נכון ל-2009 סלולים בעיר כ-24 קילומטרים של שבילי אופניים. במרכז העיר נמצאת תחנת הרכבת, בה עוברים קו רכבת פרברית-אזורית המחבר את העיר לליון, וקו TGV מפריז לז'נבה. בעתיד צפוי שירות ה-TGV לעיר להשתפר בעקבות סלילת מסילה למהירויות גבוהות המתוכננת בין פריז לדיז'ון. בסמוך לעיר שדה תעופה קטן.

### גאוגרפיה עירונית
מרכז העיר הוא גם החלק העתיק והצפוף של העיר, מימי הביניים. בצפונו נמצא חניון ענק המשמש גם לירידים. סביבו טבעת כבישים ראשונה, לאורכה נמצאים חניונים, פארקים ומבני ציבור מודרניים. סביב הטבעת הראשונה, במרחק של 25–800 מטרים, נמצאת טבעת שנייה, חלקית, שעל קצה המערבי ממוקמת תחנת הרכבת. ככל שגדל המרחק ממרכז העיר יורדת צפיפות הבינוי. שטח העיר מחולק ל-17 רבעים.

מחוץ לעיר נמצאים פרוורים רבים ואזורי תעשייה.

## היסטוריה
נמצאו שרידים מעטים המעידים על קיום התיישבות במקום כבר בתקופה הרומית, ככל הנראה חווה חקלאית.

בימי הביניים התפתח היישוב במקום והפך לעיר, ובמאה ה-15 נבחר על ידי שליטי האזור, דוכסי חבל סבויה, לשמש כבירת אזור ברס. בשנת 1505 הוחל בבניית מנזר וכנסייה גדולים, ביוזמת שליטי סבויה  ומרגרטה לבית הבסבורג, בת מלוכה אוסטרית הקבורה בעיר. בשנת 1535 בוצרה העיר, ביצורים שהוכיחו את עצמם בעת המצור שהטיל אנרי הרביעי, מלך צרפת, על העיר בשנת 1600, למשך שישה חודשים. בשנת 1601 עברה העיר, יחד עם האזור כולו, לידי צרפת, כחלק מהסכם שלום בין צרפת לסבויה.

במאות הבאות שמרה העיר על חשיבותה האזורית. בסוף המאה ה-19 חוברה לרשת הרכבות, כחלק מהתרחבות רשת מסילות הברזל בעקבות המהפכה התעשייתית.

## ערים תאומות
לבורק-אן-ברס עיר תאומה אחת. היא מקיימת גם שיתופי פעולה עם ערים שונות באירופה ובצפון אפריקה.
* 

## גלריה

קובץ:200606 - Eglise de Brou - arrière 2.JPG|הכנסיה במנזר מימי הביניים
קובץ:Bourg en bresse.JPG|
קובץ:Avenue Alsace-Lorraine Bourg Bresse 1.jpg|רחוב מרכזי בעיר, ברקע הקתדרלה
קובץ:Gare Bourg Bresse 4.jpg|תחנת הרכבת
קובץ:Théâtre Bourg Bresse 32.jpg|התיאטרון העירוני


## קישורים חיצוניים

* 

* אתר האינטרנט של התיירות בעיר (באנגלית)
* 

קטגוריה:רון-אלפ: ערים
תחמסוניים

**תחמסוניים** (שם מדעי: Nyctibiidae) הם משפחה של עופות מסדרת התחמסאים ובהם סוג יחיד - תחמסון (*Nyctibius*) ובו שבעה מינים. התחמסוניים חיים באמריקה הדרומית והמרכזית ביערות הגשם והם דומים להפליא לענף של עץ כשהם משתמשים בהסוואה הטובה שלהם.
## מאפיינים
בני משפחה זו דומים לתחמסיים, אך חסרים את זיפי השערות סביב המקור והם בעלי גוף צר, מקור מוארך הדומה לעלה ועפעפיים כבדים. הם נחים במשך היום בצמוד לענף וברגע סכנה נצמדים ככל האפשר לעץ, מסתמכים על הסוואתם הטובה וסוגרים את עיניהם. הם מתעופפים ובורחים רק כמוצא אחרון, דבר שעשוי מאוד להפתיע את פולש שלא הבחין בעוף.

## מיני הסוג
*תחמסון זנוב (*Nyctibius aethereus*)
*תחמסון אדמדם (*Nyctibius bracteatus*) - לעיתים משויך לסוג נפרד, *Phyllaemulor*
*תחמסון גדול (*Nyctibius grandis*)
*תחמסון מצוי (*Nyctibius griseus*)
*תחמסון צפוני (*Nyctibius jamaicensis*)
*תחמסון לבן כנף (*Nyctibius leucopterus*)
*תחמסון האנדים (*Nyctibius maculosus*)

## קישורים חיצוניים

* 

*
קטגוריה:בעלי חיים שתוארו ב-1816
קטגוריה:טקסונים שתוארו בידי לואי-פייר וייו
שריף אסמאעיל

**שריף אִסמאעיל מוחמד** (בערבית: **شريف إسماعيل**; 6 ביולי 1955 – 4 בפברואר 2023) היה מהנדס ופוליטיקאי מצרי, שכיהן כראש ממשלת מצרים בשנים 2015–2018. לפני כן שימש כשר הנפט של מצרים, בשנים 2013–2015.

## חייו
אסמאעיל סיים תואר בהנדסת מכונות באוניברסיטת עין שמס בקהיר ב-1978. כיהן במספר תפקידי ניהול בחברות ממשלתיות לנפט וגז טבעי. שימש כיושב ראש החברה המצרית לאחזקות נפט (ECHEMׂ) שנוסדה ב-2002, ולאחר מכן כיושב ראש החברה המצרית לאחזקות גז טבעי (EGAS). כן עבד בהנהלת החברה הממשלתית לאחזקות שמנים, "גאנוב אל ואדי" (GANOPE), והפך ליושב ראש שלה.

ב-16 ביולי 2013 מונה לתפקיד שר הנפט של מצרים, בממשלתו של חאזם אל-בבלאווי; הוא החליף בתפקידו את שריף חסן הדארה. במהלך כהונתו הוביל מספר רפורמות בתחום האנרגיה, בהן קיצוץ בסובסידיות במחירי החשמל.

ב-19 בספטמבר 2015, לאחר שממשלת מצרים בראשות אבראהים מחלב פוזרה בעקבות פרשת שחיתות, מונה אסמאעיל לראשות הממשלה, תחת הנהגתו של נשיא מצרים א-סיסי.
ביוני 2018 התפטר שריף מראשות ממשלת מצרים והוחלף במוסטפא מדבולי.

נפטר ב-4 בפברואר 2023.

## ממשלת שריף אסמאעיל

שרים אשר שירותו תחת הממשלה הקודמת בהנהגת אבראהים מחלב.*

## קישורים חיצוניים

קטגוריה:שרי ממשלת מצרים
קטגוריה:ראשי ממשלת מצרים
קטגוריה:בוגרי אוניברסיטת עין שמס
קטגוריה:מצרים שנולדו ב-1955
קטגוריה:מצרים שנפטרו ב-2023
אלכסנדר השני, מלך אפירוס

ממוזער|איור של מטבע עם דמותו של אלכסנדר השני
**אלכסנדר השני** (ביוונית: **Αλέξανδρος Β**; ? - 242 לפנה"ס) היה מלך אפירוס. בנו של פירוס הראשון, ואביו של פירוס השני.

## ביוגרפיה
### תחילת דרכו
אלכסנדר נולד סביב שנת 294 לפנה"ס. הוא היה בנו השלישי של פירוס הראשון מלך אפירוס, ואשתו לאנאסה, בתו של אגתוקלס טיראן סירקוסאי. הייתה לו אחות גדולה למחצה בשם אולימפיאס, ואח גדול למחצה בשם תלמי. כמו כן היה לו אח קטן בשם הלנוס. תלמי נהרג במהלך המצור על ספרטה, כך שהדרך לכתר הייתה פתוחה לפני אלכסנדר.

בשנת 272 לפנה"ס, מת פירוס, ואלכסנדר ירש את מקומו. אלכסנדר נישא לאחותו למחצה אולימפיאס, שהייתה מבוגרת ממנו. מעשה אופייני למלכים הלניסטיים. היא ילדה לו את פירוס ותלמי, ובת בשם פתיה.

### מלכותו
המלחמה הכרמונידית, שבה התאחדו אתונה ספרטה ומצרים נגד מוקדון, פתחה בפני אלכסנדר חלון הזדמנויות חדש. עיקר הגייסות המוקדוניים עברו דרומה לאטיקה כדי למנוע נחיתה מצרית שם. אלכסנדר החליט לחדש את המאבק שהחל בו אביו, והכריז מלחמה על אנטיגונוס השני גונאטס, מלך מוקדון. בעידודו של תלמי השני מלך מצרים, אלכסנדר פלש אל מוקדון דרך מעלה הנהר אאוס (aoos). אנטיגונוס סב על עקביו צפונה, והפריש גיס בפיקוד בנו דמטריוס למערכה מול אלכסנדר. לאחר מכן חזר דרומה אל יוון.

אלכסנדר הובס על ידי דמטריוס ובקש לכרות איתו הסכם שלום. בניגוד לשאר אויביו, אנטיגונוס מיצה עם אפירוס את הדין עד הסוף, ונטל ממנה מספר חבלי ארץ חשובים מאוד באזור האגן העליון של נהר אאוס. השפלה זו גרמה לערעור מצבה הפנימי של אפירוס. ממלכת אפירוס הייתה מורכבת משבטים רבים, ומרביתם לא היו מרוצים מבזבזנותו ומסעות המלחמה של פירוס, אביו של אלכסנדר, שהקשו על האוצר. בנוסף על כך התעוררו בממלכה גורמים שדרשו להפוך את אפירוס ממונרכיה לרפובליקה.

כאשר אלכסנדר חזר לאפירוס, התמרדו הרפובליקנים והוא נמלט לאקרנאניה. אפירוס הפכה לרפובליקה למשך זמן קצר, אלא שאז האקרנאנים, בסיוע המלוכנים האפירוטים וייתכן שגם הליגה האיטולית, הצליחו להחזיר את אלכסנדר לכס המלכות. בין פעולותיו בשנות מלכותו האחרונות, ניתן למנות חתימת חוזה עם הליגה האיטולית, שבמסגרתו חולקו ערי אקרנאניה בינו לבין האיטולים. אם כי לאחר מותו, האיטולים הפרו את החוזה. הוא מלך עד מותו בשנת 242 לפנה"ס.

## לקריאה נוספת
* דוד גולן, **תולדות העולם ההלניסטי**, ירושלים: הוצאת הספרים ע"ש י"ל מאגנס, מהדורה ראשונה תשמ"ג, מהדורה שנייה תשמ"ז.

* Smith, **Dictionary of Greek and Roman Biography and Mythology**, "Alexander Ii", 1873


## קישורים חיצוניים

## הערות שוליים

קטגוריה:אפירוס
קטגוריה:יוונים הלניסטיים
קטגוריה:אישים שחיו במאה ה-3 לפנה"ס
אירוסטופודים

**אירוסטופודים** או **תחמסים אוזננים** (שם מדעי: *Eurostopodinae*) הם תת-משפחה במשפחת התחמסיים שבסדרת התחמסאים. בעבר הם היו משפחה עצמאית (Eurostopodidae).

תחמסים אלה בעלי ציצות נוצה דמויות אוזניים והם פעילים בשעות הלילה. תפוצתם ביערות ואזורי שיחים מסין ודרום-מזרח אסיה עד אוסטרליה ואיי האוקיינוס השקט. הם בעלי כנפיים רחבות ואברות ארוכות בעלי צבעי הסוואה כשהם נחים על הקרקע ובעלי מקור קצר היכול להיפער לרוחב מרשים. עיניהם גדולות ומותאמות לראיית לילה והם פעילים בלילה וצדים חרקים שונים באוויר, צדים אותם במהירות.

## מיון
*תת-משפחת **אירוסטופודים** (Eurostopodinae)
**Eurostopodus
***מין Eurostopodus argus
***מין Eurostopodus mystacalis
***מין Eurostopodus nigripennis
***מין Eurostopodus exul - ייתכן שנכחד
***מין Eurostopodus diabolicus
***מין Eurostopodus papuensis
***מין Eurostopodus archboldi
**Lyncornis
***מין Lyncornis temminckii
***מין Lyncornis macrotis
## קישורים חיצוניים

קטגוריה:תחמסיים
פודרגיים

**פודרגיים** (שם מדעי: Podargidae) הם משפחה של עופות מסדרת התחמסאים.

## מאפיינים
הפודרגיים חיים בטווח שמתת-היבשת ההודית, דרום-מזרח אסיה וגינאה החדשה ועד אוסטרליה, טסמניה ואיים קטנים באוקיינוס השקט. הם מומחים בהסוואה - דבר נדיר אצל עופות, ובעלי פה ענקי היכול להיפער עד לעיניהם העצומות והצהובות בעלות העפעפיים הענקיות. הם מזכירים במראם ינשופים, אך אינם קרובים לינשופים מבחינה טקסונומית, והמראה הדומה נובע מאבולוציה מתכנסת ולא מקרבה גנטית. 

מקורם ישר ומוארך יותר ממקורם של ינשופים והם פעילים גם במשך היום. הבדל נוסף הם פעילים ביום ובלילה ויוצאים לצוד חרקים שונים. המינים הגדולים גם טורפים חולייתנים קטנים כמו קרפדות, לטאות ועכברים אליהם הוא מסתער בדממה מהעץ. 

## מיון
*משפחה **פודרגיים** (Podargidae)
**סוג *Podargus*
***מין פודרגוס ינשופי (*Podargus strigoides*)
***מין *Podargus ocellatus*
***מין *Podargus papuensis*
**סוג *Batrachostomus*
***מין *Batrachostomus auritus*
***מין *Batrachostomus harterti*
***מין *Batrachostomus septimus*
***מין *Batrachostomus stellatus*
***מין *Batrachostomus moniliger*
***מין *Batrachostomus hodgsoni*
***מין *Batrachostomus poliolophus*
***מין תחמס ג'אווה (*Batrachostomus javensis*)
***מין *Batrachostomus affinis*
***מין *Batrachostomus cornutus*
**סוג ומין יחיד פרוגמאוס שלמה (*Rigidipenna inexpectata*)

## קישורים חיצוניים

* 

*
עורך (פירושונים)

עורך הוא מי שעוסק בעריכה. עריכה נעשית בתחומים רבים, ופעמים רבות, בפרט בהקשר של עריכת כתב עת, משמש התיאור "עורך" בלבד, ללא ציון תחום העריכה.
אג'יג'אה

**אג'יג'אה** (ברומנית: **Agigea**) היא מועצה אזורית, נמל ואגם הממוקמים מדרום לקונסטנצה, בצומת דרכים יבשתי ועל גדת תעלת דנובה–הים השחור, בחבל דוברוג'ה, רומניה.

המועצה כוללת שני כפרים, כפר אג'יג'אה וכפר לאזו ושני מוסדות בעלי מעמד מיוחד, סנטוריום אג'יג'אה והתחנה לזואולוגיה ימית אג'יג'אה. בשטח המועצה נמצא גם תא שיט אג'יג'אה (Ecluza Agigea) המאפשר מעבר כלי שיט מהים השחור לתעלת דנובה–הים השחור. המעמד של מועצה אזורית עצמאית נקבע ב-1989.

במפקד אוכלוסין שנערך במועצה ב-2011, נמצא כי 90% מתושביה הם רומנים, 6% טאטארים, ו-1% טורקים.

## קישורים חיצוניים

* 

## הערות שוליים

קטגוריה:תעלת דנובה–הים השחור
אמנון ישראלי

**אמנון ישראלי** (נולד ב-1947) הוא קדר ואמן קרמיקה ישראלי.

## ביוגרפיה
ישראלי נולד בשנת 1947 באשדות יעקב. לאחר שירותו הצבאי עבר להתגורר בתל אביב-יפו. באותה עת החל ללמוד קדרות אצל הדוויג גרוסמן. לאחר מכן עבד כשנה במפעל הקרמי "לפיד".

עבודותיו המוקדמות של ישראלי נעשו ב"חמר מוצא" שנשרף לטמפרטורה נמוכה של כ-֯950 מעלות. עבודות אלו חופו בצבעי אנגוב, בהשפעת גרוסמן. בעבודותיו המאוחרות עושה ישראלי שימוש בהטבעות ובדימויים בסגנון ארכאולוגי, כשהו מצפה את הכלים בגלזורה. ישראלי הוא חבר בקואופרטיב האמנים "רוח כדים", ופועל בירושלים.

## השכלה
*קדרות, אצל הדוויג גרוסמן, המכון האומנותי - בית שניידרמן, גבעתיים
*רישום, אצל פרופ' שוורצמן

## קישורים חיצוניים
* אמנון ישראלי באתר Israel Art Guide (באנגלית)
* 
* עבודותיו של אמנון ישראלי הנמצאות באוסף נזר לקרמיקה אמנותית ישראלית באתר ארץ חפץ אוספי מורשת בישראל

קטגוריה:אמני קרמיקה ישראלים
קטגוריה:ישראלים שנולדו ב-1947
הפיגוע בקו 26 בירושלים

**הפיגוע בקו 26** היה פיגוע התאבדות שאירע ב-21 באוגוסט 1995 באוטובוס קו 26 בשכונת רמת אשכול בירושלים. 5 נהרגו ויותר ממאה נפצעו. חמאס נטל אחריות לפיגוע.

## הפיגוע
ב-21 באוגוסט 1995, בשעה 7:57, פוצץ עצמו מחבל מתאבד באוטובוס אגד בקו 26 שיצא משכונת רמת שרת. כשעבר האוטובוס בשדרות לוי אשכול ליד בית הספר רנה קסין בשכונת רמת אשכול בירושלים אירע פיצוץ בחלקו האחורי של האוטובוס, בדיוק כאשר אוטובוס אחר, בקו 9, עקף את האוטובוס בקו 26, מיד לאחר שחלפו האוטובוסים על פני צומת קרל נטר לכיוון מזרח.

בכמה הודעות, חלקן סותרות זו את זו, נטלו גדודי עז א-דין אל-קסאם את האחריות לפיגוע. גורמי ביטחון ישראלים העריכו כי מאחורי הפיגוע עמד "המהנדס" יחיא עיאש.

## מבצעי הפיגוע
הפיגוע תוכנן על ידי עבד אל-מג'יד דודין, ראש הזרוע הצבאית של חמאס בדרום הר חברון, זה גייס את סופיאן צביח, המחבל המתאבד. דודין, שהיה אחראי גם לפיגוע בקו 20 ברמת גן היה כלוא בידי כוחות הביטחון הפלסטינים ביריחו משך כמה שנים עד פרוץ האינתיפאדה השנייה, אז שוחרר וחזר להיות ממפקדי הזרוע הצבאית של חמאס. בסוף שנות התשעים הרס צה"ל את ביתו. הוא עצמו נהרג על ידי לוחמי ימ"מ 14 שנים מאוחר יותר ליד הכפר דיר אל עסל א-תחתא.

## ראו גם
* פיגועי התאבדות בישראל

## לקריאה נוספת
* ליאת רותם מלמד, "זה לא גורל. זאת מקריות", ידיעות אחרונות, מוסף יום הזיכרון, 27 באפריל 2009, עמודים 10–11
* יעל גרטי, "גם לנשום זה לא מובן מאליו", שבועון לאשה, 26 בנובמבר 2018, עמודים 38–43

## קישורים חיצוניים
* סיון רהב-מאיר, 
* 

## הערות שוליים

קו 26
קטגוריה:1995 בישראל
קו 26
קו 26
קטגוריה:ירושלים: פיגועי מטען חבלה
קטגוריה:ירושלים: פיגועי התאבדות
קטגוריה:רמת אשכול
רוברט קאוואנה

**רוברט קאוואנה** (באנגלית: **Robert Cavanah**; נולד ב-20 בדצמבר 1965) הוא שחקן, תסריטאי, במאי ומפיק סקוטי.

## קורות חייו
קאוואנה נולד בעיר אדינבורו. הוא למד בבית הספר התיכון ג'יימס גילספי באדינבורו. הוא למד באקדמיה המלכותית הסקוטית למוזיקה ודרמה, ועזב את הלימודים אחרי סמסטר אחד ב-1986, אבל ב-1994 השלים לימודי התואר אחרי שלוש שנות לימודים בבית הספר "דרמה סנטר לונדון", שהוא חלק מ-University of the Arts London .

## קריירה
קאוואנה כתב, הפיק וביים את הסרטים הקצרים "Soldier's Leap" (מ-1999), "Fish" (מ-2001) ו-"Trumps" (מ-2001). סרט הקולנוע באורך מלא הראשון שביים היה "Pimp" אותו גם כתב ושיחק בתפקיד הראשי. סרטים נוספים שכתב להם את התסריט הם "Invisible" ו-"Wreckage".

קאוואנה הופיע בתפקידים שונים בתוכניות הטלוויזיה "המפצח", "Blue Dove", "קדפאל", "האמיש מקבת'", "קאוואנה QC", "רוז ומלוני", "רבוס", "עדות אילמת", "איש הנצח: העורב", "חדר מיון", "פקד בילוש באנקס", "דרך ווטרלו", "The Bill", "הבורג'ס" ובמיני-סדרה "הטפילד ומק'קוי" העוסקת בסכסוך הטפילד-מק'קוי. הוא שיחק בתפקיד אדם קרנגי בסדרת הדרמה "The Royal" של ITV1 במשך שלוש עונות, והופיע בתפקיד טומי גרנט באופרת הסבון של BBC One "איסטאנדרס". ב-1998 כיכב בתפקיד היתקליף בעיבוד של ITV לרומן "אנקת גבהים" בסרט טלוויזיה באותו שם. באופרת הסבון "אמרדייל" הופיע בתפקיד איאן. ב-2015 שיחק בתפקיד אורח בעונה השנייה של הסדרה "זרה".

בקולנוע הופיע קאוואנה בסרטים: "אם הכדורגל", "יום הולדת", "The Fall of the Essex Boys", "טומב ריידר 2: סוד החיים", "AB Negative" והסרט "סהרה" המבוסס על הספר באותו שם.

בתיאטרון שיחק קאוואנה בעונה 2010 / 2011 בתיאטרון המלכותי הלאומי במחזה "Men Should Weep" מאת אנה למונט סטיוארט  בתפקיד ג'ון מוריסון לצדה של שרון סמול. בפברואר 2012 שיחק בתפקיד הראשי במחזה "מקבת'" בבימויו של דייוויד ת'אקר בתיאטרון אוקטגון בבולטון. ב-2015 וב-2016 שיחק בתפקיד ג'ון צ'רצ'יל בהפקה של הלהקה השייקספירית המלכותית למחזה "המלכה אן" מאת הלן אדמונדסון, ובתפקיד סקנדל במחזה "Love For Love" בהפקת RSC.

## חיים אישיים
קאוואנה חי באנגליה והוא אב לשני ילדים.

## פילמוגרפיה

## קישורים חיצוניים
* 

## הערות שוליים

קטגוריה:שחקני קולנוע וטלוויזיה סקוטים
קטגוריה:בריטים שנולדו ב-1965
בן בן יאיר

**בן בן יאיר** (נולד ב-23 בדצמבר 1992) הוא כדורגלן המשחק בביתר רמת גן מליגה ב'.

## קריירה
בן יאיר התחיל את הקריירה שלו בקבוצת הילדים של מכבי מודיעין ובגיל 15 עבר למחלקת הנוער של מכבי תל אביב. ב-19 באוגוסט 2009 ערך את הופעת הבכורה שלו בקבוצה הבוגרת בתיקו 0-0 נגד בני סכנין במסגרת גביע הטוטו. ב-27 באוגוסט 2012 ערך את הופעת הבכורה שלו בליגת העל בניצחון 1–2 נגד מכבי חיפה.

בינואר  הושאל להפועל רמת-גן גבעתיים עד לסיום העונה. ב-26 בפברואר 2013 ערך את הופעת הבכורה שלו במועדון בגביע המדינה נגד הפועל עפולה. בן יאיר נכנס בדקה ה-105 של המשחק במצב של 3-3 בין הקבוצות, ובדקה ה-120 הבקיע את השער החמישי עבור קבוצתו שהיה גם שער הבכורה שלו במועדון. אף על פי שירד עם הקבוצה לליגה הלאומית זכה עמה בגביע בתום העונה.

בקיץ  הושאל להפועל ניר רמת השרון עד לסיום העונה. ב-4 בינואר 2013 הבקיע את שער הבכורה שלו בליגת העל בניצחון 1–2 נגד הפועל רעננה. בתום העונה ירדה הקבוצה לליגה הלאומית ובן יאיר עזב את המועדון.

בקיץ  חתם לארבע שנים במכבי תל אביב והושאל מיידית למכבי פתח תקווה עד לסיום העונה. למרות שמאמן הקבוצה רן בן שמעון נתן הזדמנות לשחקנים הצעירים של המועדון, בן יאיר לא קיבל דקות משחק רבות ובינואר  עזב ליריבה העירונית הפועל בה רשם ירידת ליגה שלישית ברציפות בקריירה. ב-13 בספטמבר 2015 חזר לקדנציה שנייה ברמת השרון.

ב-4 בספטמבר 2016 חזר לליגת העל כאשר חתם במ.ס. אשדוד עד לסיום העונה.

בספטמבר  חתם בהפועל בני לוד.

ב-28 בדצמבר 2020 חתם עד סיום העונה בהפועל פתח תקווה מהליגה הלאומית ב-9 בפברואר חזר להפועל בני לוד מליגה א, שם שיחק כקיצוני.

הצטרף לנבחרת השלום והאחווה הישראלית כאחד הקפטנים. בספטמבר 2025 הוביל את הנבחרת הישראלית לניצחון בטורניר השלום והאחווה.

בעונת 25/26 החל לשחק בבית"ר רמת גן מליגה ב.

## תארים
; הפועל רמת-גן גבעתיים
*גביע המדינה: 
; נבחרת השלום והאחווה
* טורניר השלום והאחווה 2025

## קישורים חיצוניים

## הערות שוליים

קטגוריה:כדורגלנים ישראלים
קטגוריה:קשרי כדורגל ישראלים
קטגוריה:כדורגלני מכבי תל אביב
קטגוריה:כדורגלני הפועל רמת גן
קטגוריה:כדורגלני הפועל רמת השרון
קטגוריה:כדורגלני מכבי פתח תקווה
קטגוריה:כדורגלני הפועל פתח תקווה
קטגוריה:כדורגלני מועדון ספורט אשדוד
קטגוריה:כדורגלני הפועל בני לוד
קטגוריה:בית שמש: כדורגלנים
קטגוריה:ישראלים שנולדו ב-1992
סיפורו של אלוף

**סיפורו של אלוף** () הוא סרט קולנוע אמריקאי משנת 1979 בבימויו של פרנקו זפירלי. זה רימייק של סרט קולנוע בשם זה משנת 1931.

בסרט זה הופיע לראשונה ריקי שרודר, שהיה אז בן תשע.

ריקי שרודר זכה בפרס גלובוס הזהב - השחקן החדש של השנה, לשנת 1980.

ג'ון וויט היה מועמד לפרס גלובוס הזהב לשחקן הטוב ביותר - סרט דרמה אך הפסיד אותו לדסטין הופמן ששיחק בסרט קרמר נגד קרמר.

הסרט זכה בביקורות פושרות אבל הפך לשובר קופות בגלל המלודרמטיות סוחטת הדמעות שבו. הסצנה האחרונה בסרט בה בוכה הילד ליד גופת אביו, נבדקה על ידי פסיכולוגים יחד עם עוד 250 קטעי סרטים אחרים ונקבעה כעצובה ביותר בכל הסרטים. היא משמשת בניסיונות לבדיקת הרגישות הנפשית בקבוצות שונות של נבדקים.

## תקציר העלילה
בילי פלינט (ג'ון וויט) הוא אב יחידני המגדל את בנו טימותי ג'וזף (טי.ג'יי) (ריקי שרודר). הוא עובד כמאמן סוסים בחווה בפלורידה. עד לפני שבע שנים הוא היה אלוף אגרוף אך נטש את הספורט הזה בגלל התמכרותו לשתייה ולהימורים. אשתו, אנני (פיי דאנאוויי), עזבה אותו והותירה לו משמורת על טי ג'יי. בילי מספר לבנו כי אמו מתה וזה מעריץ אותו ופונה אליו רק בשם "אלוף".

באחת הפעמים זוכה בילי בסכום גבוה וקונה לבנו סוסת מרוץ. הסוסה משתתפת במרוץ סוסים גדול בו נתקל טי. ג'יי באנני ובחברה דולי (ג'ואן בלונדל). אנני אינה מזהה אותו כבנה אך הילד מוצא חן בעיניה והיא נענית לבקשתו להמר על סוסתו.

הסוסה כושלת ונפצעת במירוץ, טי.ג'יי רץ לקראתה ואחריו בילי. אז מבינה אנני שטי.ג'יי. הוא בנה. אנני היא אישה אמידה, עוסקת באופנה ונשואה לרופא. באישורו של בילי היא מזמינה את טי.ג'יי. להתארח ביאכטה המפוארת שלהם.

בילי מסתבך בהימורים ונאלץ למסור את הסוסה. כאשר באים לקחת אותה הוא מתחיל בקטטה, נעצר ונידון למאסר. הוא שולח את טי.ג'יי. להתארח שוב בתקופה זו ביאכטה של אנני. בהזדמנות זו מגלה לו אנני כי היא אמו אך הוא מקבל זאת קשה ומסרב להאמין לה.

אנני שולחת את בעלה מייק (ארתור היל) לשכנע את בילי להעביר להם את טי.ג'יי לטובתו של הילד אך בילי מסרב בתוקף.

בילי מגיע למסקנה כי כדי שיוכל להמשיך ולהחזיק בילד ולתת לו עתיד טוב, עליו להרוויח סכום כסף גדול וזאת יוכל לעשות רק בזירת האגרוף.

המאמן ג'קי (ג'ק וורדן) מנסה לשכנע את בילי כי סיכוייו קלושים בגלל גילו הגבוה ושבע שנות היעדרות מהזירה אך לבסוף נכנע להפצרותיו.

בילי ניגש לתחרות בחששות כבדים אך לא מוותר גם לאחר מספר סיבובים בהם הוא נפצע, נופל ומצליח לקום. המאמן מתחנן לפניו להפסיק את התחרות אך בילי לא מוותר. לבסוף הוא מנצח בנוק אאוט לקול צהלת הקהל ובתוכו אנני וטי.ג'יי.

בילי מובל לחדר מנוחה, מושכב על מיטה ולאחר זמן קצר הוא מת כשטי.ג'יי. מתייפח ליד גופתו וצועק:"אלוף", "אלוף" ולבסוף נופל בזרועותיה של אמו אנני.

## קישורים חיצוניים

* קדימון לסרט "סיפורו של אלוף", באתר יוטיוב.
* סצנת הסיום ב"סיפורו של אלוף", באתר יוטיוב

## הערות שוליים

קטגוריה:סרטי 1979
קטגוריה:סרטי אגרוף
קטגוריה:סרטי דרמה אמריקאיים
קטגוריה:סרטי מטרו גולדווין מאייר
קטגוריה:סרטים בעברית
קטגוריה:סרטים על ילדים
קטגוריה:סרטי פרנקו זפירלי
מירני (סאחה)

**מירני** (ברוסית: **Мирный**; ביקוטית: **Мирнэй**) היא עיר ברפובליקת סאחה (יקוטיה) ברוסיה, "בירת היהלומים" של רוסיה. היא נמצאת במערב סאחה לצד נהר אירלח (יובל של וילוי). 1,072 ק"מ מבירת סאחה יקוטסק בכביש וילוי, או 820 ק"מ בקו אווירי.

## היסטוריה
ממוזער|מכרה "מיר"
העיר נוסדה הודות לגילוי צינור ההזנה "מיר" ("שלום" ברוסית) בשנת 1955.

ב־1957 החלה כריית יהלומים שנמשכה עד שנת 2001. ב־2001 למכרה היה עומק של 525 מטר ורוחב של יותר מ־1,200 מטר, וכך היה השני בגודלו בעולם אחרי צינור אודצ'ניה (640 מטר).

מ־1957 הכרייה הייתה באחריות המוסד הממלכתי "יקוטאלמז ע"ש לנין". ב־1992 המוסד הומר לחברה מסחרית בשם "אלמזי רוסי סאחה" (אלרוסה, АЛРОСА).

ב־1959 מירני קיבלה מעמד של עיר. בסוף 1950 נסלל כביש לערים אודצ'ני ולנסק ונבנה שדה תעופה.

## כלכלה
מירני היא מקום מושבה של חברת אלרוסה, ומבני ציבור ותרבות בעיר ממומנים על ידי החברה. בנוסף לכריית יהלומים בעיר גם פועלת תחנת כוח הידראולית, חברת הגז "אלרוסה גז", ועסקים אחרים.

## חינוך
בעיר פועלים 6 בתי ספר, בהם בית ספר עם הוראת אנגלית מורחבת, שקיבל מעמד "בית ספר נשיאותי".

בעיר פועלת גם מכללה להכשרת עובדי אלרוסה, שהגיעה פעמים רבות לדירוג גבוה בין המכללות המקצועיות של רוסיה.

## אדריכלות ותכנון
להבדיל מערי תעשייה רבות במזרחה ובצפונה של רוסיה, מירני לא נבנתה לפי תוכנית אחידה, אלא התפתחה באופן ספונטני יחסית סביב מכרה "מיר", לפי הדרישות התעשייתיות והכלכליות.

העיר מתבלטת במיעוט בתי מגורים מסוג "חרושצ'ובקה" מהסוג שבו נבנו בתי מגורים בכל רחבי ברית המועצות לפי תוכנית הדיור בתקופת ניקיטה חרושצ'וב בשנות החמישים והשישים, משום שרובה נבנתה באופן אוטונומי על ידי מהנדסי מכון מחקר לכריית יהלומים, שהתנגדו לסגנון זה.
ממוזער|800x800 פיקסלים|נוף על העיר ממכרה "מיר"|מרכז

## ספורט
מועדון הקטרגל אלמאז אלרוסה היה מועדון קטרגל מקצועני שהתקיים בשנים 1992—2019 וייצג את העיר.

## קישורים חיצוניים

*  

קטגוריה:סאחה: ערים
קטגוריה:יישובים שהוקמו ב-1955
פעילי לילה

[ממוזער|[ינשוף השאול – מותאם לחיים בחשיכה מוחלטת]]
**בעלי חיים ליליים** או **פעילי לילה** הם מינים של בעלי חיים הפעילים בשעות הלילה ובשעות הדמדומים ולא בשעות היום, בהן הם ישנים. חיות נוספות פעילות הן בשעות היום והן בשעות הלילה וגם נחות בין הזמנים. כך למשל עושים האריות.

בעלי חיים כאלה מעדיפים לפעול בשעות החשיכה ולא בשעות היום המוארות. חלקם עושים את זה כדי להפחית היתקלות עם טורפים פעילים – טורפים כמו דורסי יום צריכים את אור השמש כדי לאתר את טרפם, טורפים קרי דם מתקשים לפעול ביעילות בשעות הקרירות (אם כי חלקם גם פעילים בשעות הלילה) וטורפים נוספים מתמקדים בטרף הפעיל במהלך היום, מה שעוזר למינים נטרפים לצאת בשעות החשיכה לחפש מזון – למשל עטלפים.

חיות אחרות יוצאות בגלל מזג אוויר חם ויבש במהלך היום – דבר הבולט בעיקר במדבר ובאזורי יובש, אז במהלך היום המדבר שומם אך בלילה יוצאים מינים רבים לרבות שועלי פנק, קיפודים, חולדות ואפילו דו-חיים מדבריים. גם באזורים לא מדבריים, הטמפרטורה יורדת בלילה כשאין שמש מחממת והרבה חיות יוצאות רק אז.

לחיות הלילה חושים יעילים שונים העוזרים להן לפעול בשעות החשיכה: לחלקן שכבה בעיניהן המחזירה אור ועוזרת להן לקלוט אותו טוב יותר. לחיות רבות העיניים גם מאירות את הסביבה כמו פנסים. יצורים ימיים מסוימים הצליחו לפתח תאי אור הפעילים כרצונם ועוזרים להם להתמצא. לחיות אחרות ישנם אוזניים ענקיות העוזרות להם לאתר גלי קול מהסביבה. חיות כאלה כמו בילבי ענק, פנק או ארנב וכן בני משפחת הירבועניים מצליחים להתנהל בלילות חשוכים בלי כל בעיה. העטלפים משתמשים בנוסף באקולוקציה – גלי קול חזקים ביותר המתנגשים בעצמים בסביבה וחוזרים אל העטלף, הפולט קריאות כאלה ללא הרף במעופו. כך הוא מצליח לתפוס עשים וחרקים ליליים בתעופה. חיות אחרות מסתמכות על חוש ריח חזק או על חוש מישוש מפותח, ולחלקם ישנם אפילו חושים שאין לבני אדם כמו לנחשים המרגישים את חום גופו של קורבנם על ידי גומות וכך מאתרים אותו בחשיכה מוחלטת.

במהלך היום המינים האלה נחים בין העצים, במאורה באדמה או במערות ויעדיפו אזורים כמה שיותר חשוכים, המדמים את שעות פעילותם. עם זאת חלקם פעילים גם במהלך היום או שאינם ישנים כלל כמו החדף.

## גלריה

קובץ:Kattenretinatapijtweerkaatsing.jpg|חתול הבית עם עיניים זוהרות
קובץ:Sugar Glider (Petaurus breviceps) (10244047543).jpg|כיסנאי דואה
קובץ:Genetta Limpopo.jpg|גחן הכף
קובץ:Desmo-Flug-02.tif|ערפד מצוי
קובץ:Jež Hedgehog.jpeg|קיפוד מצוי
קובץ:Jackal (2) (cropped).jpg|תן זהוב
קובץ:Bubo bubo sibiricus - 01.JPG|אוח מצוי


## ראו גם
*בעלי חיים יומיים
*בעלי חיים פעילי דמדומים
*חיי לילה
*

## קישורים חיצוניים

קטגוריה:אתולוגיה
קטגוריה:התגוננות מטורפים
קטגוריה:כרונוביולוגיה
קטגוריה:לילה
ריקי ויטל

**ריצ'רד ג'ורג' ויטל** (באנגלית: **Richard George Whittle**; נולד ב-31 בדצמבר 1979) הוא שחקן ודוגמן אנגלי. מוכר מתפקידיו בין היתר בדמותו של קלווין ולנטיין (אנ') באופרת הסבון "הוליאוקס" (אנ') (2006–2011) מתפקידו כלינקולן בדרמה הדיסטופית "המאה" (2014–2016), ובשל הופעתו בתור שאדו מון בסדרה "אלים אמריקאים" (2017–2021).

## ביוגרפיה
ריצ'רד ג'ורג' ויטל נולד ב-31 בדצמבר 1979 באולדהם, אנגליה, בנם של הארי ויטל ומגי גודווין. הוא הבכור מבין שלושה ילדים. אימו מאנגליה ואביו מג'מייקה. אביו שירת בחיל האוויר המלכותי ולכן המשפחה עברה למדינה אחרת כל כמה שנים. עם זאת, ויטל גדל בעיקר בצפון אירלנד וחשף שהציקו לו בילדותו בגלל שהיה הילד השחור היחיד בבית הספר. 

ויטל למד לתואר ראשון במשפטים באוניברסיטת סולנט (אנ'), שם היה קפטן קבוצת הכדורגל. כדי לשלם על ספרי לימוד, הוא התחיל לדגמן. עם זאת, ויטל עזב את האוניברסיטה ממש לפני סיום הלימודים.

## קריירה
ויטל החל לדגמן בקולג'. הוא החל לדגמן למותג האופנה ריבוק בשנת 2000. ויטל ערך את הופעת הבכורה שלו במשחק בשנת 2002 בסדרת הטלוויזיה "Dream Team" ששודרה ב-Sky 1. הוא אמר שהסדרה הייתה "עבודת החלומות" עבור שחקן צעיר שרק החל את דרכו. סוכנו של ויטל הפתיע אותו ושלח אותו לאודישן ל-Dream Team. ויטל מייחס את הקריירה שלו לשותף שלו, טרנס מיינארד, איתו נבחן. ויטל עזב את התוכנית ב-2006 לאחר העונה התשיעית, ובמאי 2006, הוכרז כי ויטל הצטרף לצוות השחקנים של אופרת הסבון "הוליאוקס" של ערוץ 4 בתפקיד קלווין ולנטיין. בדצמבר 2009, הוכרז שויטל יעזוב את "הוליאוקס" בשנה שלאחר מכן.

בקיץ 2009, ויטל הצטרף לעונה השביעית של תוכנית המציאות "Strictly Come Dancing" ברשת BBC (הגרסה הבריטית ל"רוקדים עם כוכבים"). הוא הוצמד לרקדנית המקצועית נטלי לואו. ויטל הגיע למקום השני אחרי מגיש הספורט כריס הולינס. הוא עבר לצמיתות ללוס אנג'לס בקיץ 2011 כדי לקדם את הקריירה שלו.

בשנת 2014 החל את תפקידו בטלוויזיה האמריקאית בסדרה "מאהבות" כדניאל זמורה, ובנוסף הופיע בדרמה האוטופית "המאה" כלינקולן, עד לעונתה השלישית. 

בשנת 2018 החל לגלם את הדמות הראשית בסדרת הפנטזיה האמריקאית "אלים אמריקאים" ברשת Starz. באותה שנה שיחק בסרט הקומדיה הרומנטית "מתעוררת" שביימה הייפא אל-מנסור לשירות נטפליקס.

בשנת 2024 שיחק וגילם את סמל בישופ בסרט המלחמה האמריקאי "אדמת הרוע" בבימויו של וויליאם אובנק (אנ') ולצידם של ראסל קרואו וליאם המסוורת'. 

## חיים אישיים
ויטל יצא עם השחקנית והזמרת קרלי סטנסון (אנ'), משנת 2007 עד 2009. השניים נשארו חברים קרובים. ויטל יצא לאחר מכן עם קירסטינה קולונה מ-2016 עד 2018.

## פילמוגרפיה

### קולנוע

### טלוויזיה

## קישורים חיצוניים

* 

קטגוריה:שחקני קולנוע וטלוויזיה אנגלים
קטגוריה:דוגמנים אנגלים
קטגוריה:מתחרי רוקדים עם כוכבים (בריטניה)
קטגוריה:אנגלים ממוצא ג'מייקני
קטגוריה:אנגלים שנולדו ב-1979
חדף עצים מכחולי

**חדף עצים מכחולי** (שם מדעי: *Ptilocercus lowii*) הוא המין היחידי במשפחת הפטילוסרטיים (Ptilocercidae) שבסדרת חדפי העצים והמין היחיד בסדרה שלא שייך למשפחת הטופיים (Tupaiidae). יצור דמוי חדף זה חי בטבע בדרום-מזרח אסיה, בתאילנד, חצי האי המלאי, האי סומטרה ובורנאו ועוד איים באינדונזיה.
## מאפיינים
חדף העצים קרוי כך עקב זנבו השעיר ובעל הקצה דמוי המזכיר מכחול. הוא טפסן עצים מצטיין והוא יצור קטן באורך של עד 14 ס"מ. הראש קטן ומוארך והעיניים קטנות. צבע הפרווה אפור והבטן זהובה.

זהו היונק היחיד למעט האדם, הצורך דרך קבוע אלכוהול. הוא שותה אלכוהול בכל ערב (3.8%) בכמות של 10–12 כוסות יין, של צוף מותסס מדקלי Eugeissona . לא התגלתה הפרעה מסוימת לחדף עקב התנהגות זו והוא אפילו לא משתכר ממנה.

בנוסף על צוף הדקלים האלכוהולי, הם ניזונים מחרקים שונים ומחולייתנים קטנים כמו שממיות ודו-חיים.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1848
קטגוריה:טקסונים שתוארו בידי ג'ון אדוארד גריי
קטגוריה:חדפי עצים
קטגוריה:יונקים יחידים בסוגם
קטגוריה:מינים יחידים במשפחתם
קטגוריה:בורנאו: יונקים
קטגוריה:יונקים ביערות הגשם של דרום-מזרח אסיה
שידה

שמאל|שידה מסורתית|200px
**שידה** היא רהיט שיש לו מגירות מקבילות מרובות שמונחות אחת מעל השנייה באופן אופקי.
השימוש בשידות החל להיות נפוץ מאז ימי הביניים המאוחרים באירופה.
השם מושאל מכלי הנזכר בכמה מקומות במשנה ובספרות התנאית ****

שידות מסורתיות מיועדות לסדר וארגון בגדים ובמיוחד תחתונים, גרביים וחפצים אחרים אשר לא תלויים בדרך כלל או מאוחסנים בדרך אחרת בתוך ארון. הן ממוקמות בדרך כלל בחדר שינה למטרה זו, אבל יכולות לשמש לאחסון כל דבר. גם אחסון של חפצים אישיים בתוך שידה נפוץ. השידה מיוצרת בעיקר מעץ בדומה לסוגים רבים אחרים של רהיטים, אבל יכולה להיות עשויה גם מחומרים אחרים. צורת השידה הנפוצה היא מלבן, לעיתים קרובות עם רגליים קצרות בפינות התחתונות עבור עמידה על הרצפה. ישנן שידות המתאימות לחדרי שינה לצד המיטה, משרדים, חדרי אירוח ומסדרונות.

לחלק הפנימי של המגירות ניתן לגשת על ידי משיכתן מהצד הקדמי. השידה ממוקמת בדרך כלל כך שהצד האחורי צמוד לקיר מכיוון שהגישה לצד האחורי אינה הכרחית. שידות יכולות להיבנות באופן פשוט, אך לעיתים גם נהוג להדר אותן.

## ראו גם
*ארון
*תיבה (רהיט)

## קישורים חיצוניים

* 

## הערות שוליים

קטגוריה:ריהוט
קטגוריה:ארונות
טופייתיים

[ממוזער|[טופיה צפונית (*Tupaia belangeri*)]]
**טופייתיים** (שם מדעי: Tupaiidae) היא משפחה מסדרת חדפי עצים, שהם קרוביהם הרחוקים של הפרימטים, אך מזכירים מעט סנאים או חדפים שעירים.

במשפחה זו נמצאים 4 סוגים ו-19 מינים - כל המינים בסדרה למעט המין חדף עצים מכחולי *(Ptilocercus lowii*) שמצוי במשפחה עצמאית (Ptilocercidae).

חדפים אלה חיים בדרום-מזרח אסיה והודו ביערות טרופיים ומחפשים בעלי חיים קטנים כמו חרקים למאכל. עם זאת הם ניזונים גם מצוף פרחים ומפירות.

## מיון
*משפחת **טופייתיים** (Tupaiidae)
**סוג ומין יחיד טופיה מרדסית (*Anathana ellioti*)
**סוג טופיה חלקת זנב (*Dendrogale*)
***מין טופיה חלקת זנב בורנאית (*D. melanura*)
***מין טופיה חלקת זנב צפונית (*D. murina*)
**סוג טופיה (*Tupaia*)
***מין טופיה צפונית (*T. belangeri*)
***מין טופיה זהובת בטן (*T. chrysogaster*)
***מין טופיה מפוספסת (*T. dorsalis*)
***מין טופיה מצויה (*T. glis*)
***מין טופיה דקה (*T. gracilis*)
***מין טופית ג'אווה (*T. javanica*)
***מין טופיה ארוכת כפה (*Tupaia longipes*)
***מין טופיה קטנה (*T. minor*)
***מין טופית קאלאמיאן (*T. moellendorffi*)
***מין טופית ההרים (*T. montana*)
***מין טופית ניקבור (*T. nicobarica*)
***מין טופית פאלוואן (*T. palawanensis*)
***מין טופיה צבועה (*T. picta*)
***מין טופיה אדומה (*T. splendidula*)
***מין טופיה גדולה (*T. tana*)
**סוג ומין יחיד טופיה פיליפינית *(Urogale everetti*).

## קישורים חיצוניים

## הערות שוליים

*
קטגוריה:בעלי חיים שתוארו ב-1825
קטגוריה:טקסונים שתוארו בידי ג'ון אדוארד גריי
MVP של משחק הסופרבול

[200px|ממוזער|שמאל|[טום בריידי שזכה בפרס חמש פעמים]]
[200px|ממוזער|שמאל|[ג'ו מונטנה שזכה בפרס שלוש פעמים]]
200px|ממוזער|שמאל|ברט סטאר שזכה בתואר פעמיים
[200px|ממוזער|שמאל|[איליי מאנינג שזכה בתואר פעמיים]]
[200px|ממוזער|שמאל|[טרי בראדשו שזכה בתואר פעמיים]]
ה-**[[MVP]] של משחק ה[[סופרבול]]** הוא תואר שמוענק לשחקן המצטיין במשחק הסופרבול, משחק הגמר של ליגת ה-NFL.

הזוכה בתואר נבחר במהלך משחק הסופרבול על ידי פאנל של כתבים ושדרנים מתחום הפוטבול המהווה 80% משקלול סך הקולות והצבעת האוהדים המהווה 20%. התואר מוענק החל מהסופרבול הראשון שהתקיים בינואר 1967. עד 1989 הוענק הפרס על ידי מגזין הספורט "Sport" ומשנת 1990 מוענק על ידי הנהלת ה-NFL. החל מסופרבול XXV שנערך בינואר 1991 מוענק לשחקן הנבחר גם גביע על שם קומישנר הליגה לשעבר פיז רוזל. הזכייה בתואר מלווה גם בזכייה במכונית חדשה מתוצרת הספונסר של הפרס.

טום בריידי הוא שיאן הזכיות וזכה בפרס חמש פעמים. ג'ו מונטנה ופטריק מהומס זכו בתואר שלוש פעמים. שלושה שחקנים זכו בתואר פעמיים: ברט סטאר, טרי בראדשו ואיליי מאנינג.

למעט בסופרבול V בכל הפעמים הוענק הפרס לשחקן מהקבוצה המנצחת.

## ה-MVP של הסופרבול לאורך השנים

## קישורים חיצוניים
* היסטוריה של משחק הסופרבול באתר ליגת ה-NFL
* Tracing the beginnings of the most exclusive car club in the world, ספורטס אילוסטרייטד, 18 בנובמבר 2015

*
קטגוריה:NFL
NFL
קטגוריה:סופרבול
R136c

**R136c** הוא כוכב הממוקם בצביר הכוכבים R136 (צביר בעל מסה של 450,000 מסות שמש שבו כ-10,000 כוכבים) בערפילית הטרנטולה שבענן מגלן הגדול.

## תיאור
R136c הוא כוכב וולף-ראייה מסוג ספקטרלי WN5h עם טמפרטורה של 51,000 קלווין. הכוכב בעל מסה של 230 מסות שמש ועוצמת הארה הגדולה פי 5 מיליון מזו של השמש. הכוכב מפיק את האנרגיה שלו מהיתוך מימן במחזור CNO בליבת הכוכב, כך שהוא עדיין נחשב לכוכב הסדרה הראשית. הכוכב מאבד מסה של 1/100,000 מסות שמש בשנה שנפלטת כרוח שמש במהירות של 2,000 ק"מ לשנייה. קרינת X חזקה הנפלטת מהכוכב מצביעה על נוכחות של בן זוג עמום בהרבה שמייצר גם כן רוח שמש חזקה ומהירה והתנגשות החלקיקים הנפלטים מהכוכבים בהמהירויות גבוהות יוצרת קרינה זו.

## סופו של הכוכב
למרות גילו הצעיר שמוערך במיליוני שנים בודדים, R136c איבד כבר חלק ניכר ממסתו בשל רוח השמש העזה שלו. סופו של הכוכב יקבע לפי כמות המסה שתישאר בכוכב כאשר לא יישאר מספיק מימן בליבתו על מנת להפיק את כמות האנרגיה שנדרשת כדי לאזן את המסה הגדולה שלו וליבתו תקרוס תחת משקלה. ככל הנראה הכוכב יסיים את דרכו בסופרנובה, שייתכן ותלווה בהתפרצות גמא, והוא יהפך לחור שחור.
## קישורים חיצוניים
* 

קטגוריה:קבוצת הכוכבים דג זהב
קטגוריה:כוכבי וולף-ראייה
קטגוריה:ענן מגלן הגדול
נוקאקה קוסטר-ולדאו

**נוקאקה קוסטר-ואלדו** (בגרינלנדית: **Nukaaka Coster-Waldau**; נולדה בשם **סאשה נוקאקה מוצפלדט** ב-23 בפברואר 1971 באומאנאק, גרינלנד) היא שחקנית וזמרת גרינלנדית וכן מיס גרינלנד לשעבר. בתו של הפוליטיקאי הגרינלנדי יוסף מוצפלדט. היא נשואה לשחקן הדני ניקולאי קוסטר-ולדאו ולהם שתי בנות.

## תחרויות בינלאומיות
קוסטר-ולדאו השתתפה בתחרות מיס יוניברס 1990, וסיימה במקום ה-19, המיקום הגבוה ביותר של נציגת גרינלנד במיס יוניברס.

## פילמוגרפיה
### סרטים
* לב של אור, (**Qaamarngup uummataa** בגרינלנדית), 1998 
* וילדספור (**vildspor** בדנית), 1998
* לילה לבן, 2007
* הימרלאנד, 2008
* הניסוי (**Eksperimentet** בדנית), 2010 
* סקאוונג'רס (**Skavengers** בדנית), 2012
* הזהב האפור (**Det grå guld** בדנית), 2013
* שיר המלח, 2014
* הדים של רונין, 2014

### טלוויזיה
* הגנה, (**Forsvar** בדנית), 2004
* הרצח (**Forbrydelsen** בדנית), 2007
* מוטב מאוחר מאשר לעולם לא (**Bedre sent end aldrig** בדנית), 2010

### תיאטרון
* פולארויד, 2008

## קישורים חיצוניים

## הערות שוליים

קטגוריה:אינואיטים גרינלנדים
קטגוריה:זמרות גרינלנדיות
קטגוריה:משתתפות בתחרות מיס תבל 1990
קטגוריה:שחקניות קולנוע וטלוויזיה גרינלנדיות
קטגוריה:ילידות 1971
מארק אוקרנד

**מארק אוקרנד** (באנגלית: **Mark Okrand**; נולד ב-3 ביולי 1948) הוא בלשן אמריקאי, נודע בעיקר כיוצר השפה הקלינגונית.

## ביוגרפיה
מארק אוקרנד הוא חוקר של שפות האינדיאנים בארצות הברית. הוא קיבל את התואר הראשון מאוניברסיטת קליפורניה בסנטה קרוז בשנת 1970, ואת הדוקטורט שלו מאוניברסיטת קליפורניה בברקלי על מחקר הדקדוק של שפת המוטסון (שפה של שבט אינדיאני באזור קליפורניה) בשנת 1977. הוא לימד בלשנות בין השנים 1975-1978 באוניברסיטת קליפורניה בסנטה ברברה, ובשנת 1978 ביצע את הפוסט-דוקטורט שלו במוסד הסמית'סוניאן בוושינגטון די. סי.

בשנת 1982 כתב משפטים אחדים בשפה הוולקנית לסרט "מסע בין כוכבים 2: זעמו של חאן". 

בשנת 1984 יצר את השפה הקלינגונית עבור הסרט "מסע בין כוכבים 3: החיפוש אחר ספוק", ומאז כתב גם קטעים עבור הסרטים "מסע בין כוכבים 5: הגבול האחרון", "מסע בין כוכבים 6: הארץ הלא נודעת". הוא יצר גם קטעים בקלינגונית עבור הסרט "סטארטרק" משנת 2009, אך קטעים אלה נחתכו מהסרט.

אוקרנד דובר קלינגונית. עם זאת, הוא אמר שיש מעריצים הדוברים אותה ברמה טובה יותר ממנו. הוא כתב גם כמה ספרים על השפה הקלינגונית, כמו "המילון הקלינגוני" (1985), "הדרך הקלינגונית" (1996), "קלינגונית לתייר הגלקטי" (1997) ועוד.

כמו כן המציא שפה מיוחדת עבור בני אטלנטיס בסרט "אטלנטיס: האימפריה האבודה".

## קישורים חיצוניים

* [ריאיון עם מארק אוקרנד ב[וול סטריט ג'ורנל]] 

קטגוריה:קלינגונית
קטגוריה:בלשנים ולשונאים אמריקאים
קטגוריה:יוצרי שפה מתוכננת
קטגוריה:בוגרי אוניברסיטת קליפורניה בסנטה קרוז
קטגוריה:בעלי תואר דוקטור מאוניברסיטת קליפורניה בברקלי
קטגוריה:אמריקאים שנולדו ב-1948
הפיגוע בקו 16 בחיפה

**הפיגוע בקו 16** היה פיגוע התאבדות שאירע ב-2 בדצמבר 2001 באוטובוס אגד קו 16 בחיפה. 15 אזרחים נהרגו ו-40 אזרחים נפצעו. הג'יהאד האסלאמי הפלסטיני וחמאס נטלו אחריות לפיגועים.

## הפיגוע
ביום ראשון, 2 בדצמבר 2001, מעט אחרי השעה 12 בצהריים, עלה מחבל פלסטיני  לאוטובוס אגד קו 16 בחיפה, שנסע משכונת נווה שאנן לשכונת הדר הכרמל. מיד לאחר שהמחבל שילם לנהג, כשהאוטובוס עבר בדרך יד לבנים, פוצץ המחבל מטען חבלה שהכיל כ-10 ק"ג חומר נפץ ורסס, שהוטמן מתחת לבגדיו. 15 אזרחים נהרגו, שניים נפצעו באורח אנוש, שישה באורח קשה, ו-30 במצב קל עד בינוני.

ארגון הטרור חמאס נטל אחריות על הפיגוע, ופרסם בכרוז של התנועה את זהותו של המחבל, מאהר הבישי, שרברב פלסטיני משכם.

## מבצעי הפיגוע
ארגון הטרור חמאס נטל אחריות על הפיגוע וציין שהמחבל הוא מאהר הבישי, בן 25 מאזור שכם, אשר היה פעיל בגדודי עז א-דין אל-קסאם, הזרוע הצבאית של חמאס.

## ראו גם
*פיגועי התאבדות בישראל

## קישורים חיצוניים
* 
* 

קטגוריה:פיגועי טרור בישראל ב-2001
16
קטגוריה:פיגועים באינתיפאדה השנייה
פיגוע בקו 16
קטגוריה:הג'יהאד האסלאמי הפלסטיני: פיגועים
קטגוריה:חיפה: פיגועים
קטגוריה:חיפה: פיגועי התאבדות
קטגוריה:חמאס: פיגועים
קטגוריה:חיפה: פיגועי חמאס
טופיה מרדסית

ימין|ממוזער|איור של הטופיה המדרסית
**טופיה מרדסית** או **טופיה הודית** (שם מדעי: *Anathana ellioti*) היא יונק קטן ממשפחת הטופיים שבסדרת חדפי עצים, החי ביערות וגבעות במרכז דרום הודו. טופיה זו היא היחידה בסוגה ומזכירה סנאי קטן או חדף שעיר המטפס על עצים. היא קרויה ע"ש העיר מדרס (היום צ'נאי) שבהודו.

אורכה של הטופיה 16-18.5 ס"מ והיא בעלת פרווה עבה בצבע אדמוני-כתום. היא בעלת רגליים קטנות ופנים לבנות המזכירים סנאי עם אף מוארך. האוזניים קטנות והכפות קטנות עם טפרים בולטים. לטופיה שיניים מותאמות הן לאכילת בשר והן לאכילת צמחים והיא אכן אוכלת כל.

הטופיה חיה בעיקר ביערות ובאזורי סלעים והרים במרכז ודרום הודו, מדרום נהר הגנגס ודרומה. הם נמצאים גם באזורים עירוניים כמו בעיר מומביי. טופיה זו פעילה יחסית על הקרקע ושם מחפשת חרקים וזרעים. היא מהירה מאוד וזנבה משתרע על הקרקע כשהיא נעה.

## קישורים חיצוניים

## הערות שוליים

קטגוריה:טקסונים שתוארו בידי ג'ורג' רוברט וטרהאוס
קטגוריה:טופייתיים
קטגוריה:יונקים יחידים בסוגם
קטגוריה:הודו: יונקים
קטגוריה:בעלי חיים שתוארו ב-1850
טריטוריות צרפת מעבר לים

500px|ממוזער|שמאל|טריטוריות של צרפת בעולם.
**טריטוריה מעבר לים** (בצרפתית: **territoire d'outre-mer**; ראשי תיבות: TOM) היא יחידה אדמיניסטרטיבית של צרפת שכולל אזורים בצרפת מעבר לים. היום רק הארצות הדרומיות והאנטארקטיות של צרפת נמצאות בסטטוס זה.

במהלך הרפובליקה הצרפתית הרביעית רוב השטחים מעבר לים והקולוניות של צרפת היו בסטטוס של טריטוריה מעבר לים. ברפובליקה הצרפתית החמישית פחות שטחים היו בסטטוס זה כאשר בשנת 1998 רק פולינזיה הצרפתית, ואליס ופוטונה והארצות הדרומיות והאנטארקטיות של צרפת נכללו בסטטוס זה. ב-2003 בעקבות יצירת הסטטוס קולקטיב מעבר לים, רק הארצות הדרומיות והאנטארקטיות של צרפת נשאר בסטטוס זה. 

## הטריטוריות בתקופת הרפובליקה הרביעית
הרפובליקה הצרפתית הרביעית נוסדה על ידי חוקה חדשה שהתקבלה בצרפת ב-1946, לאחר סיום מלחמת העולם השנייה. במסגרת החוקה, הוגדר המושג טריטוריה צרפתית וקולוניות רבות עברו לסטטוס זה ולשמם נוסף המילה טריטוריה. 
הטריטוריות בייסוד הרפובליקה הרביעית היו:
* אפריקה המשוונית הצרפתית (קונגו הצרפתית, גבון, אובאנגי שארי, צ'אד וקמרון הצרפתית)
* אפריקה המערבית הצרפתית (חוף השנהב, דהומיי, גינאה הצרפתית, וולטה עילית, מאוריטניה, ניז'ר, סנגל וסודאן הצרפתית)
* הטריטוריה של קומורו
* התיישבות צרפתית באוקיאניה (שינתה את השם לפולינזיה הצרפתית ב-1957)
* הודו הצרפתית
* מדגסקר
* קלדוניה החדשה
* סן-פייר ומיקלון
* סומלילנד הצרפתית

בתחילת שנות החמישים, צרפת הגיע להסכם עם הדומיניון של הודו ושטחי הודו הצרפתית הועברו להודו. אולם הפרלמנט הצרפתי לא אישר את העברת השטחים אלא רק בשנות ה-60 ולכן הודו הצרפתית הייתה קיימת שמשך כל תקופת הרפובליקה הרביעית.

בחוק מספר 55–1052 מאוגוסט 1955, נוסד הארצות הדרומיות והאנטארקטיות של צרפת שמאחד איים מדרום ומזרח אפריקה, לאחר עצמאות מדגסקר ואת השטח באנטארקטיקה שבשלטון צרפת. ויחד השחט מוגדר כטריטוריה מעבר לים. בניגוד לארצות הדרומיות והאנטארקטיות של צרפת, האי קליפרטון, ההברידים החדשים (ונואטו) וואליס ופוטונה לא מקבלות סטטוס של טריטוריות מעבר לים.

## הטריטוריות בתקופת הרפובליקה החמישית
בשנת 1958, שארל דה גול מציג חוקה חדשה שהופכת לחוקה המייסדת של הרפובליקה החמישית. בחוקה צרפת הופכת מאיחוד צרפת (Union française) לקהילה הצרפתית (Communauté française). במסגרת זו, רוב הקולוניות מחליטות לאמץ סטטוס של **מדינה חברה** וגיאנה הצרפתית מחליטה שלא לקבל את החוקה החדשה ולמעשה מקבלת עצמאות. רק שש קולוניות נשארו בסטטוס של טריטוריה מעבר לים:
* הטריטוריה של קומורו
* קלדוניה החדשה
* פולינזיה הצרפתית
* סן פייר ומיקלון
* סומלילנד הצרפתית (בשנת 1967 שינתה את שמה לטריטוריה הצרפתית של העפארים והעיסאים)
* הארצות הדרומיות והאנטארקטיות של צרפת

בשנת 1960 כל המדינות החברות מקבלות עצמאות מצרפת. ובהמשך כל הטריטוריות מעבר לים משנות סטטוס מלבד הארצות הדרומיות והאנטארקטיות של צרפת. זה מתחיל ב-1975 כאשר קומורו מקבלת עצמאות. מיוט, שהייתה חלק מקומורו נשארת בשליטה צרפתית בעקבות שני משאלי עם שמתקיימות שם ובדצמבר 1976 היא עוברת לסטטוס של קוטלקטיב מעבר לים ובהמשך הופכת למחוז מעבר לים. בשנת 1977 הטריטוריה הצרפתית של העפארים והעיסאים מקבלת עצמאות והופכת לג'יבוטי.
סן פייר ומיקלון עוברים לסטטוס של מחוז מעבר לים ב-1976 ופולינזיה הצרפתית הופכת לקולקטיב בשנת 1977. קלדוניה החדשה היא האחרונה שעוברת לסטטוס של קלקטיב מיוחד ב-1998.

## קישורים חיצוניים

קטגוריה:צרפת מעבר לים
קטגוריה:צרפת: גאוגרפיה
Converting Vegetarians 2

**Converting Vegetarians II** (בעברית: **ממירים צמחונים 2**) הוא האלבום התשיעי של הרכב המוזיקה האלקטרונית הישראלי אינפקטד מאשרום.

האלבום יצא ב-11 בספטמבר 2015, תחת חברת התקליטים Dim Mak Records והוא אלבום מוזיקה אלקטרונית בסגנונות: Downtempo, אמביינט, Experimental.

אלבום זה הוא מחווה, ואלבום המשך מבחינת סגנון המוזיקה לאלבום Converting Vegetarians משנת 2003.

## הרצועות באלבום

## קישורים חיצוניים

קטגוריה:אלבומי אינפקטד מאשרום
קטגוריה:אלבומי המשך
נמל התעופה ואליס היהיפו

**נמל התעופה ואליס היהיפו** (בצרפתית: **Aérodrome de Wallis Hihifo**) הוא נמל התעופה הגדול ביותר בוואליס ופוטונה. נמל התעופה נמצא 5.6 קילומטרים צפונית למאטה אוטו.

## היסטוריה
יחידת דבורי הים  של צי ארצות הברית החלה בבנייה של מסלול טיסה באורך של כ-1829 מטר, שנועד לשימוש בעלות הברית להפצצה אסטרטגית במהלך מלחמת העולם השנייה. שדה התעופה היה שמיש החל מאוקטובר 1942.

בשנת 1967 הוארך מסלול הטיסה על מנת להתאימו למטוסי מטען של צבא צרפת במהלך ניסויים גרעיניים שנערכו בפולינזיה הצרפתית בשנים 1966 עד 1996.

בנובמבר 2015, חסמו תושבים מקומיים את הכניסה לשדה התעופה במחאה על כך שאין די מקומיים המועסקים בו.

## סטטיסטיקה
גרף המציג את השינוי במספר הנוסעים לפי שנים:

## קישורים חיצוניים

## הערות שוליים

קטגוריה:צרפת מעבר לים: שדות תעופה
קטגוריה:אוקיאניה: שדות תעופה
קטגוריה:ואליס ופוטונה
Du sollt Gott, deinen Herren, lieben, רי"ב 77

שמאל|ממוזער|250px|השומרוני הטוב
**Du sollt Gott, deinen Herren, lieben** (בעברית: ואהבת את ה' אלהיך), רי"ב 77, היא קנטטה שהלחין יוהאן סבסטיאן באך בהיותו בלייפציג. ביצועה הראשון היה ביום ראשון ה-13 שלאחר חג השילוש הקדוש, ב-22 באוגוסט 1723.

## רקע
באך עבד כנגן עוגב בעיר מילהאוזן בין 1707 ל-1708, אך שלח ידו גם בהלחנת קנטטות. לאחר מכן היה מלחין החצר של הדוכס בוויימאר מ-1708 עד 1717, וחיבר שם כ-20 קנטטות "דתיות" שנועדו לביצוע כחלק מתפילת יום ראשון בכנסייה. לאחר מכן עבר לעיר קטן, התמנה לקאפלמייסטר וחיבר שם מוזיקה בסגנון חופשי ולא דתי.

במאי 1723 התמנה באך לתפקיד מנצח המקהלה ואחראי על המוזיקה בכנסיות המרכזיות בלייפציג. הוא חי ופעל בעיר כ-27 שנים, עד מותו. שם כתב את רוב הקנטטות שלו: מתוך יותר מ-200 קנטטות שידוע עליהן כיום, פחות מ-40 נכתבו עד הגיעו ללייפציג וכל השאר נכתבו בעיר; בדומה לעבודתו בוויימאר, מטרתו הייתה להלחין קנטטה עבור כל מועד בשנה הליטורגית, כלומר ימי ראשון וחגים, תוך כמה שנים. עם זאת, בגלל העומס הגדול והקושי בהלחנת יצירות כה רבות, נהג מדי פעם לבצע שוב קנטטות ישנות שלו, לעיתים עם עריכות ושינויים קלים או הרחבות.

קנטטה זו הייתה השתים עשרה שהלחין באך מאז החל למלא את תפקידו בלייפציג, לאחר רי"ב 75, רי"ב 76, רי"ב 24, רי"ב 167, רי"ב 147, רי"ב 186, רי"ב 136, רי"ב 105, רי"ב 46, רי"ב 179 ורי"ב 69א.

ב-1870 הוציאה לאור חברת באך את הקנטטה לראשונה, בכרך 18 של פרסומיה.

## מילים ומוזיקה
סדר הקריאה לאותו יום כולל פסוקים מהאיגרת אל הגלטים ומהבשורה על-פי לוקאס המתארים את משל השומרוני הטוב. במסגרת דברי הבשורה מצוטטים הפסוקים "ואהבת את ה' אלוהיך" וכן "ואהבת לרעך כמוך", בשינוי קל מהמקור התנכ"י וזהו הטקסט של החלק הראשון בקנטטה. שאר הלברית מבוססת על טקסט שכתב יוהאן אוסוולד קנויר (Johann Oswald Knauer) ועוסקת בדבקות באלוהים וברצון להידמות לשומרוני. חלק הסיום לקוח ממזמור לותרני שמקורו אבד.

הקנטטה נועדה לביצוע על ידי סולני סופרן, אלט, טנור ובס בליווי מקהלה בת ארבעה קולות, חצוצרה, שני אבובים, שני כינורות, ויולה ובאסו קונטינואו. לקנטטה 6 חלקים:
# מקהלה: *Du sollt Gott, deinen Herren, lieben* (ואהבת את ה' אלהיך)
# רצ'יטטיב לבס: *So muss es sein* (כך יהי)
# אריה לסופרן: *Mein Gott, ich liebe dich von Herzen* (אלהי, אוהבך בכל לבי)
# רצ'יטטיב לטנור: *Gib mir dabei, mein Gott! ein Samariterherz* (תן לי גם, אלהי, לב של שומרוני)
# אריה לאלט: *Ach, es bleibt in meiner Liebe* (אה, שם תישאר אהבתי)
# כורל: *Herr, durch den Glauben wohn in mir* (אדון, שכון בי באמונתי)

## הקלטות
היצירה הוקלטה במלואה 10 פעמים בהקלטות מסחריות. בין המנצחים שביצעו את ההקלטות ניתן לציין את גוסטב ליאונהארדט (ב-1977), טון קופמן (ב-1998), מסאקי סוזוקי (ב-1999) וג'ון אליוט גרדינר (ב-2000).

## קישורים חיצוניים

* פרטי הקנטטה באתר קנטטות באך
* טקסט הקנטטה באתר קנטטות באך (בתרגום לעברית)

## הערות שוליים

קטגוריה:קנטטות מאת יוהאן סבסטיאן באך
מלניק 42

**מלניק 42** הוא כוכב על-ענק כחול מאסיבי הנמצא בערפילית הטרנטולה שבענן המגלני הגדול, בקבוצת הכוכבים דג זהב, במרחק של 163,000 שנות אור (49,970 פארסק) מכדור הארץ. רדיוסו של הכוכב גדול פי 21.1 מרדיוס השמש, מסתו גדולה פי 189 ממסת השמש וטמפרטורת פניו 47,300 קלווין. עוצמת ההארה שלו גדולה פי 3.6 מיליון מעוצמת ההארה של השמש (בהירותו המוחלטת מדרגה 7.4-) אך בהירותו הנראית היא מדרגה 12.78 בלבד. הוא מסתובב על צירו במהירות של 240 ק"מ שנייה.

הכוכב נמצא במרחק של פחות משני פארסק (6.5 שנות אור) ממרכז צביר הכוכבים R136 אך הוא אינו שייך לליבת הצביר. כאשר הכוכב התגלה הוא סווג כבעל ספקטרום של WN ולאחר מכן O3if. כיום, נקבע שסיווגו הספקטרלי של הכוכב יהיה O2If.

## קישורים חיצוניים
* 

קטגוריה:קבוצת הכוכבים דג זהב
קטגוריה:על-ענקים מסוג O
קטגוריה:ענן מגלן הגדול
זרזיריים

[ממוזער|[זרזיר מצוי.]]
**זַּרְזִירִיִּים** (שם מדעי: Sturnidae) היא משפחת ציפורי שיר בינוניות המזכירות מעט עורבים אך אינן קרובות משפחה שלהם. בני המשפחה צבעוניים ומקושטים והם בעלי מקור ארוך וחד, עיניים גדולות ורגליים חזקות המותאמות לחיי קרקע. הזרזיריים מתאספים בלהקות גדולות וחלקם גורמים נזקים גדולים לסביבה, לחקלאות ולבני אדם. חלקם הפכו למינים פולשים, שהתפשטו ברחבי העולם וגורמים לנזקים בטבע.

הזרזיריים חיים ברחבי אסיה (בעיקר באזור הטרופי של דרום-מזרח אסיה), אפריקה ואירופה. הם הגיעו לאמריקה ולאוסטרליה על-ידי האדם והפכו למינים פולשים. תזונתם מבוססת על פירות וחרקים. לקראת לילה הם מתקבצים בלהקות באתרי שינה קבועים.

בישראל מצויים המינים המקומיים זרזיר מצוי, זרזיר ארבה וטריסטרמית (המכונה גם "זרזיר ים המלח"), לצד המינים הפולשים מיינה מצויה וזרזיר בורמזי.

חלק מהמינים המקומיים בישראל (כדוגמת הזרזיר המצוי) נפוצו ממנה לעולם כמינים פולשים.

## סוגים
**Rhabdornis*
**Aplonis* - בו זרזיר מתכתי
**Mino*
**Basilornis*
*סוג ומין יחיד *Sarcops calvus*
**Streptocitta*
*סוג ומין יחיד *Enodes erythrophris*
*סוג ומין יחיד *Scissirostrum dubium*
*סוג ומין יחיד *Ampeliceps coronatus*
**Gracula*
*סוג ומין יחיד *Leucopsar rothschildi*
*מיינה (*Acridotheres*)
**Agropsar*
**Sturnia*
*זרזיר (*Sturnus*)
*סוג ומין יחיד זרזיר ארבה (*Pastor roseus*)
**Gracupica*
*סוג ומין יחיד *Sturnornus albofrontatus*
*סוג ומין יחיד זרזיר מדובלל (*Creatophora cinerea*)
*זהריר (*Lamprotornis*)
*סוג ומין יחיד זרזיר סגול-גב *Cinnyricinclus leucogaster*
**Poeoptera*
**Saroglossa*
**Spreo *
**Onychognathus - בו [[טריסטרמית]]*
*סוג ומין יחיד *Grafisia torquata*
*סוג ומין יחיד *Speculipastor bicolor*
* סוג ומין יחיד *Neocichla gutturalis*

## גלריה

Sort sol pdfnet.jpg|להקת זרזירים מצויים
Common Myna (8288900394) (2).jpg|מיינה מצויה
Superb Starling RWD5.jpg|זהריר הדור
Cape Glossy Starling (Lamprotornis nitens) (31655330124).jpg|זהריר הכף
Wattled Starling (Creatophora cinerea) 2.jpg
Grey Headed Starling (Sturnus malabaricus) Photograph by Shantanu Kuveskar.jpg
Whitecheekedstarling.jpg
Iris Glossy Starling - side color.jpg|זהריר הקשת
Violet-backed starling (Cinnyricinclus leucogaster verreauxi) male.jpg|זרזיר סגול-גב


## ראו גם
* לא לחינם הלך זרזיר אצל עורב

## קישורים חיצוניים

* 
* 

## הערות שוליים

*
קטגוריה:בעלי חיים שתוארו ב-1815
קטגוריה:טקסונים שתוארו בידי קונסטנטין סמואל רפינסק